Det skal være så »utåleligt som overhovedet muligt« at være på såkaldt tålt ophold i Danmark, mener udlændingeminister Inger Støjberg (V), som i dag indleder et lynforløb for at stramme reglerne yderligere for personer på tålt ophold og blandt andet vil straffe dem med elektronisk fodlænke.

Strammerpakken indebærer, at alle personer på tålt ophold, i dag 69, skal flyttes til Kærshovedgård i en midtjysk skov ved Ikast, hvor de får uhyre svært ved at fortsætte deres dagligdag. Inger Støjberg forklarer, at mange personer på tålt ophold i dag lever et »mere eller mindre normalt familieliv i og omkring København«. Med skærpede regler, sanktioner i form af fængselsstraf og fodlænke ønsker hun at spolere deres liv i Danmark.

»Formålet er netop, at personer på tålt ophold ikke skal opretholde et almindeligt familieliv. Vi skal have styr på dem, de skal være på Kærshovedgård, og de skal leve deres liv der«, siger Inger Støjberg.